Marjorie Courtenay-Latimer (24 Februarie 1907 - 17 Mei 2004) was die kurator van die Oos-Londense museum. Sy het die Selakant, 'n vis wat vermoedelik vyf-en-sestig miljoen jaar gelede uitgesterf het, op 22 Desember 1938 ontdek. Die vis is na haar vernoem: Latimeria chalumnae. Courtenay-Latimer is in Oos-Londen gebore. Sy was die dogter van 'n stasiemeester vir die Suid-Afrikaanse Spoorweë. Sy is twee maande te vroeg gebore en was dwarsdeur haar kinderjare siek, en het weens 'n witseerkeel-infeksie byna gesterf. Ten spyte van haar broosheid, was sy van jongs af 'n ywerige natuurkenner en het buitemuurse aktiwiteite geniet. Toe sy haar ouma aan die kus besoek het was sy gefassineer deur die vuurtoring op Voëleiland, Algoabaai. Op elfjarige ouderdom het sy belowe dat sy 'n kenner van voëls sou word. Na skool het sy in King William's Town gestudeer om 'n verpleegster te word, maar net voordat sy haar opleiding voltooi het, het sy aansoek vir 'n pos aan die Oos-Londense Museum gedoen.